На основу члана 33, 34. и 36. Закона о јавном дугу (“Службени гласник Републике Србије“, 61/2005, 107/2009, 78/2011, 68/2015 и 95/2018) и члана 32.став 1. тачка 15. Закона о локалној самоуправи („Службени гласник Републике Србије“, 129/2007, 83/2014 - други закон, 101/2016 - други закон и 47/2018) и члана 32.став 1. тачка 22. Статута града Врања („Службени гласник града Врања“ бр. званични пречишћени текст - 18/2018.), и у складу са Мишљењем Министарства финансија - Управе за јавни дуг бр:401-25/2019-001, Скупштина града Врања на седници одржаној 25.01.2019.године, доноси

**О Д Л У К У**

**О ЗАДУЖИВАЊУ ГРАДА ВРАЊА**

**ЗА 2019. ГОДИНУ**

Члан 1.

Овом одлуком се одобрава задуживање Града Врања у износу одобреном од стране Министарства финансија у укупном износу од 140.000.000,00 (сто четрдесет милиона) динара за финансирање капиталних инвестиција.

Капитални инвестициони расходи који би били финансирани овим кредитом су:

1. пројекти за инфраструктурно уређење индустријске – слободне зоне Бунушевац (кружни ток, обилазница)
2. пројекти асфалтирања путева у градским и сеоским месним заједницама;
3. инвестициони пројекти и програмске активности планирани Програмом изградње и уређења грађевинског земљишта у јавној својини за Град Врање;
4. инвестициони пројекти и програмске активности планирани Програмом уређења грађевинског земљишта у јавној својини на територији градске општине Врањска Бања;
5. пројекат реконструкције и уређења улице Бора Станковића;
6. инвестициони пројекти из надлежности локалне самоуправе утврђени Стратегијом развоја града Врања и Планом капиталних инвестиција, и
7. инвестициони пројекти суфинансирани са донаторима, Владом Републике Србије односно надлежним министарствима и приватним партнерима у виду јавно-приватних партнерстава.

Члан 2.

Одобрава се задуживање Града Врања за евентуално финансирање дефицита текуће ликвидности у износу до 5% текућих прихода остварених у претходној години, уколико настане неуравнотеженост кретања у јавним приходима и јавним расходима.

Укупан износ задуживања из става 1.овог члана мора се вратити пре краја буџетске 2019.године у којој ће евентуално бити уговорено и не може се рефинансирати или пренети у наредну буџетску годину.

Члан 3.

Висина задужења из члана 1.и 2. Ове одлуке је у оквирима који су прописани чланом 36. Закона о јавном дугу („Службени гласник Републике Србије“, број 61/05, 107/09 , 78/11, 68/2015и 95/2018).

Члан 4.

Град Врање задужиће се код пословних банака под најповољнијим условима или емитовањем муниципалних обвезница, а по процедури коју прописује Закон о јавним набавкама и Закон о тржишту хартија од вредности и других финансијских инструмената.

Члан 5.

Овлашћује се Градоначелник Врања да са изабраном пословном банком закључи Уговор о кредиту односно акта неопходна за емисију муниципалних обвезница.

Члан 6.

Одобрава се коришћење неутрошених средстава у износу од 50.000.000,00 (педесет милиона) динара, по основу задуживања из претходне године у текућој години за финансирање капиталних инвестиција одобрених Одлуком о задуживању града Врања ради капиталних улагања број: 40-176/2018-10од 01.03.2018. године („Службени гласник града Врања“, број8/2018).

Члан 7.

Одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ГРАДА ВРАЊА**

**25.01.2019.године, број: 40-31/2019-10**

**ПРЕДСЕДНИК СКУПШТИНЕ**

**Дејан Тричковић, спец. двм,с.р.**

**ТАЧНОСТ ПРЕПИСА ОВЕРАВА: СЕКРЕТАР СКУПШТИНЕ**

**Марко Тричковић**