На основу члана 32. Закона о локалној самоуправи (“Службени гласник РС”, број 129/07…47/2018 ), члан 11. Закона о финансирању локалне самоуправе (“Службени гласник РС”, број 62/2006…89/2018 ), члана 162. став 2. Статута града Врања (Службени гласник града Врања бр. 37/18) и члана 14. став 8. у вези члана 8 и члана 10. Одлуке о организацији Градске управе Града Врања, (“Службени гласник Пчињског округа”, број 29/08 и “Службени гласник Града Врања”, број 35/16 и 23/2017), Скупштина Града Врања, на седници од 25.01.2019.године, донела је

**ОДЛУКУ**

**О ЛОКАЛНИМ КОМУНАЛНИМ ТАКСАМА**

**I ОПШТЕ ОДРЕДБЕ**

**Члан 1.**

Овом одлуком уводе се локалне комуналне таксе за коришћење права, предмета и услуга на територији града Врања, утврђују се обвезници, висина, олакшице, рокови и начин плаћања комуналне таксе и контрола спровођења ове Одлуке.

**Члан 2.**

Локална комунална такса уводи се за:

* истицање фирме на пословном простору,
* држање моторних, друмских и прикључних возила, осим пољопривредних возила и машина,
* држање средстава за игру (“забавне игре”),

**Члан 3.**

Таксена обавеза из члана 1. ове Одлуке настаје даном почетка коришћења права, предмета и услуга за чије је коришћење прописано плаћање локалне комуналне таксе. Таксена обавеза траје док траје коришћење права, предмета и услуга.

**Члан 4.**

Локалне комуналне таксе не плаћају се за коришћење права, предмета и услуга од стране државних органа и организација, органа и организација локалне самоуправе и јавних предузећа и установа према којима град врши права оснивача.

**Члан 5.**

Утврђивање, наплату и контролу комуналних такси врши Градска управа преко Организационе јединице Градске управе надлежне за послове финансија - Одсек локалне пореске администрације.

Градска управа може пренети право наплате комуналне таксе на јавно предузеће или други орган и организацију, одређене одговарајућим тарифним бројем.

**II ПОСЕБНЕ ОДРЕДБЕ**

**Члан 6.**

Саставни део ове Одлуке је Таксена тарифа којом је утврђена висина комуналних такси за коришћење одређених права, предмета и услуга.

Тарифа локалне комуналне таксе утврђује обвезнике, висину, олакшице, начин утврђивања и плаћања локалне комуналне таксе, начин контроле и број рачуна на који се уплаћује иста.

**Члан 7.**

На територији града Врања комунална такса плаћа се у различитој висини зависно од врсте делатности, површине и техничко-употребних карактеристика објеката, величине правног лица, висине годишњих прихода и по деловима територије, односно зонама у којима се налазе објекти, предмети и услуге за које се плаћају таксе.

**Члан 8.**

Комунална такса плаћа се у дневном, месечном и годишњем износу, што је дефинисано у тарифним бројевима Таксене тарифе која је саставни део ове Одлуке.

**Члан 9.**

Обвезник локалне комуналне таксе дужан је да, за коришћење права, предмета или услуга за чије коришћење је прописано плаћање локалне комуналне таксе, поднесе пријаву. Уколико обвезник локалне комуналне таксе не поднесе пријаву у року прописаном овом Одлуком, обавеза се може утврдити по службеној дужности на основу налаза надлежног инспектора, податке из евиденције надлежног органа и других података којима располаже орган надлежан за утврђивање.

Пријава се подноси посебно за тарифни број 1.и 3.

Изглед и садржај пријаве је саставни део ове Одлуке.

Пријава обвезника локалне комуналне таксе за истицање фирме на пословном простору, подноси се до 31. марта текуће године за коју се утврђује локална комунална такса или у року од 10 дана од дана почетка обављања делатности.

Обвезник комуналне таксе из члана 2. став 1. тачка 3. ове одлуке, дужан је да поднесе пријаву надлежном органу, до 31. марта текуће године, односно у року од 10 дана од дана почетка држања средстава за игру, ради утврђивања обавезе плаћања комуналне таксе.

Обвезник комуналне таксе дужан је да сваку насталу промену (трајне или привремене одјаве делатности, промене делатности, промене локације објекта, стечај, ликвидација и сл.) пријави надлежном органу у року од 10 дана од дана настанка промене.

**Члан 10.**

Локална комунална такса из члана 2. став 1. ове Одлуке утврђује се:

* у годишњем износу за локалне комуналне таксе из тачке 1. и 2,
* сразмерно времену коришћења за локалну комуналну таксу из тачке 3.

**Члан 11.**

Уплата прихода од комуналних такси врши се на одговарајуће уплатне рачуне јавних прихода прописане Правилником о условима и начину вођења рачуна за уплату јавних прихода и распоред средстава са тих рачуна.

**Члан 12.**

У погледу начина утврђивања комуналне таксе, обрачунавања, застарелости, наплате, рокова за плаћање, обрачуна камате и осталог, примењују се одредбе Закона о пореском поступку и пореској администрацији, Закона о порезу на доходак грађана, Закона о порезу на добит правних лица и Закона о финансирању локалне самоуправе.

**Члан 13.**

Висина комуналних такси утврђена овом Одлуком може се изменити једном годишње, и то у поступку утврђивања буџета града за наредну годину.

Изузетно, висина комуналне таксе утврђена овом Одлуком, може се изменити и у случају доношења, односно измена закона или другог прописа којим се уређују изворни приходи јединице локалне самоуправе.

**Члан 14.**

Инспекцијски надзор над применом одредаба ове Одлуке врши Градска управа - Организациона јединица Градске управе надлежна за послове инспекција, финансија и комунално-полицијских послова.

**III КАЗНЕНЕ ОДРЕДБЕ**

**Члан 15.**

Новчаном казном у износу од 150.000,00 динара казниће се правно лице:

1) ако не поднесе пореску пријаву, односно захтев за коришћење права, предмета или услуге надлежном органу или је поднесе након истека рока прописаног овом Одлуком, (чл. 9. став 4. и 5.)

2) ако не пријави насталу промену која је од утицаја на висину утврђене локалне комуналне таксе или је пријави након истека рока прописаног овом Одлуком (чл. 9. став 6.)

3) ако не поднесе захтев за коришћење права, предмета или услуге;

4) ако достави нетачне податке који су од утицаја на висину комуналне таксе

5) ако овлашћеном раднику не омогући контролу података из пријаве на лицу места или утврђивање чињеница, података и околности од значаја за утврђивање износа обавезе.

За прекршаје из става 1. овог члана казниће се и:

- одговорно лице у правном лицу новчаном казном у износу од 25.000,00 динара;

- предузетник новчаном казном у износу од 75.000,00 динара;

- физичко лице новчаном казном у износу од 25.000,00 динара.

**IV ПРЕЛАЗНЕ И ЗАВРШНЕ ОДРЕДБЕ**

**Члан 17**

Даном ступања на снагу ове одлуке престаје да важи Одлука о локалним комуналним таксама ("Сл. гласник града Врања", бр. бр. 43/2012, 42/2013, 28/2014, 2/2015, 23/2015, 40/2016, 8/2017 и 27/2017)

**Члан 18**

Ова Одлука ступа на снагу даном објављивања у "Службеном гласнику града Врања".

**СКУПШТИН**А **ГРАДА ВРАЊА**

**25.01.2019.године, број: 434-28/2019-10**

**ПРЕДСЕДНИК СКУПШТИНЕ**

**Дејан Тричковић, спец. двм,с.р.**

**ТАЧНОСТ ПРЕПИСА ОВЕРАВА: СЕКРЕТАР СКУПШТИНЕ**

**Марко Тричковић**

**ТАРИФА ЛОКАЛНИХ КОМУНАЛНИХ ТАКСИ**

**Тарифни број 1.**

За истицање фирме на пословном простору такса се, у зависности од делатности, површине, и техничко-употребних карактеристика објеката и величине правног лица у смислу закона којим се уређује рачуноводство и по деловима територије, односно зонама, плаћа на годишњем нивоу:

1. За правна лица која су према закону којим се уређује рачуноводство разврстана у велика, средња и мала правна лица, у смислу закона којим се уређује рачуноводство и предузетници, а обављају делатности банкарства, осигурања имовине и лица; производње и трговине нафтом и дериватима нафте; производње и трговине на велико дуванским производима; поштанских, мобилних и телефонских услуга; електропривреде; казина, коцкарница, кладионица, бинго сала и пружања коцкарских услуга и ноћних барова и дискотека, фирмарину плаћају на годишњем нивоу у износу десет просечних зарада по запосленом;

2. За правна лица која су према закону којим се уређује рачуноводство разврстана у велика, средња и мала правна лица, у смислу закона којим се уређује рачуноводство и предузетници, а обављају делатност трговине нафтом и дериватима нафте, у сеоским срединама, фирмарину плаћају на годишњем нивоу у износу од 10% од десет просечних зарада по запосленом;

3. За правна лица која су према закону којим се уређује рачуноводство разврстана у велика, средња и мала правна лица, у смислу закона којим се уређује рачуноводство и предузетници, а обављају делатност казина, коцкарница, кладионица, бинго сала и пружања коцкарских услуга и дискотека, фирмарину плаћају на годишњем нивоу у износу од десет просечних зарада по запосленом;

4. За правна лица која су према закону којим се уређује рачуноводство разврстана у средња правна лица, као и предузетници и мала правна лица чији годишњи приход прелази 50.000.000,00 динара, осим предузетника и правних лица из тачака 1, 2, 3 и 4 овог тарифног броја, фирмарину плаћају на годишњем нивоу у износу од две просечне зараде по запосленом;

5. За правна лица која су према закону којим се уређује рачуноводство разврстана у велика правна лица, осим правних лица из тачака 1, 2, 3 и 4 овог тарифног броја, фирмарину плаћају на годишњем нивоу у износу од три просечне зараде по запосленом;

Просечна зарада, у смислу одредаба овог тарифног броја, јесте просечна зарада по запосленом остварена на територији града Врања у периоду јануар-август године која претходи години за коју се утврђује комунална такса према подацима републичког органа надлежног за послове статистике, а која за поменути период износи 58.147,00 динара.

**НАПОМЕНА:**

Таксу по овом тарифном броју утврђује, наплаћује и контролише Организациона јединица Градске управе надлежна за послове финансија.

Обвезници по овом тарифном броју су правна и физичка лица регистрована за обављање пословне делатности код Агенције за привредне регистре и Трговинског суда, за истакнуту фирму на пословном простору. Фирма, у смислу Закона о финансирању локалне самоуправе и ове одлуке, јесте сваки истакнути назив или име које упућује на то да правно или физичко лице обавља одређену делатност, без обзира да ли се обележје налази са улице, у ходнику, дворишту, на степеништу, улазним вратима или на ма ком другом месту зграде, бараке и др. где се налази пословна просторија у којој се основна делатност или занимање обавља.

Обвезник подноси пријаву за локалну комуналну таксу за истицање фирме на пословном простору (ПП ЛКТ) која садржи следеће елементе: назив обвезника, седиште обвезника, адресу објекта у коме се обавља делатност, ПИБ, шифру и назив претежне делатности, површину, опис техничко-употребних карактеристика објекта, величине правног лица, висине годишњих прихода, изјаву о истакнутој фирми ван пословног простора.

У прилогу пријаве доставља се документација од значаја за утврђивање износа локалне комуналне таксе, нпр. уговор о закупу непокретности или доказ о власништву објекта у коме се обавља делатност.

Такса из овог тарифног броја плаћа се за седиште, издвојену просторију, представништво и за сваку пословну јединицу привредних субјеката који обављају делатност на територији града Врања.

Ако је обвезнику комуналне таксе у надлежном регистру уписана једна претежна делатност, а у пословном простору обавља и друге делатности, плаћа таксу одређену за делатност са највећим прописаним износом.

**ОСЛОБАЂАЊА**

Инвеститори, домаћи и страни, који запосле 20 и више радника не плаћају комуналну таксу из овог тарифног броја у периоду од 3 године за новоистакнуту фирму, под условом да укупан број радника, са пребивалиштем на територији града Врања, сваког месеца у том периоду, не буде мањи од броја који се добија када се број постојећих радника у тренутку инвестиције сабере са бројем новозапослених (укупан број запослених = број запослених пре инвестиције + најмање 20 новозапослених). Инвеститор је у обавези да на захтев Одељења за буџет и финансије достави или стави на увид доказе запослености: ПП ОД образац, пријаве на пензионо и здравствено осигурање и М4 обрасце.

Туристичка организација Врање, Предшколска установа "Наше дете", Јавна библиотека, Народни универзитет, Народни музеј, Историјски архив, Позориште "Бора Станковић", Омладински савез, Књижевна заједница "Бора Станковић", Спортска хала, Спортски савез, Школа анимираног филма, Градска организација Црвеног крста, Здравствени центар Врање, основне и средње школе, Регионални центар за таленте у Врању, Социо-хуманитарне организације ослобађају се обавезе плаћања комуналне таксе за истакнуту фирму

Јавна предузећа и установе, који се највећим делом финансирају из буџета града Врања, ослобођени су плаћања локалних комуналних такси из овог тарифног броја.

Ослобођени су плаћања локалних комуналних такси из овог тарифног броја обвезници који имају статус мировања (привремена одјава) за време трајања мировања (привремене одјаве). Статус мировања (привремене одјаве) доказује се решењем Агенције за привредне регистре о привременој одјави обављања делатности.

Спортски клубови и удружења грађана који не остварују приход на основу кога се плаћа порез ослобађају се плаћања таксе из овог тарифног броја.

Обвезник који има више од 1 истакнуте фирме за коју је износ таксе изнад две односно три просечне зараде по запосленом оствареној на територији града Врања у периоду јануар-август године која претходи години за коју се утврђује фирмарина, према подацима републичког органа надлежног за послове статистике, за сваку наредну истакнуту фирму такса се умањује за 50%.

Обвезник који има више од 1 истакнуте фирме а разврстан је у велико, средње или мало правно лице, у смислу закона којим се уређује рачуноводство И предузетници а обавља делатност поштанских услуга, делатност казина, коцкарница, кладионица, бинго сала и пружања коцкарских услуга, ноћних барова и дискотека за сваку наредну истакнуту фирму, фирмарину плаћа на годишњем нивоу у износу десет просечних зарада по запосленом оствареној на територији града Врања у периоду јануар-август године која претходи години за коју се утврђује фирмарина, према подацима републичког органа надлежног за послове статистике.

Обвезници - корисници "БИЗНИС ИНКУБАТОР ЦЕНТРА-ЈУМКО" ослобођени су плаћања локалне комуналне таксе из овог тарифног броја, за фирму истакнуту у овом инкубатору, у периоду од 3 године од дана уласка у БИЦ-ЈУМКО.

Уколико се на једном пословном објекту налази више истакнутих фирми истог обвезника, такса се плаћа само за једну истакнуту фирму.

Плаћање таксе на истакнуту фирму врши се месечно, у висини 1/12 годишњег износа таксе, и то до 15-тог у месецу за претходни месец, на основу решења Организационе јединице Градске управе надлежне за послове финансија.

Приходи остварени по основу комуналне таксе из овог тарифног броја уплаћују се на уплатни рачун број: 840-716111843-35, по моделу 97 контролни број по ПИБ-у обвезника -1 14 - ПИБ обвезника. Приходи су буџета града Врања

**Тарифни број 2.**

За држање моторних возила, друмских и прикључних возила, осим пољопривредних возила и машина, плаћа се такса у годишњем износу:

|  |  |
| --- | --- |
| Врста возила | усклађени износ у динарима до |
| 1) за теретна возила: |  |
| – за камионе до 2 t носивости | 1.730 |
| – за камионе од 2 t до 5 t носивости | 2.300 |
| – за камионе од 5 t до 12 t носивости | 4.020 |
| – за камионе преко 12 t носивости | 5.740 |
| 2) за теретне и радне приколице (за путничке аутомобиле) | 570 |
| 3) за путничка возила: |  |
| – до 1.150 cm³ | 570 |
| – преко 1.150 cm³ до 1.300 cm³ | 1.140 |
| – преко 1.300 cm³ до 1.600 cm³ | 1.720 |
| – преко 1.600 cm³ до 2.000 cm³ | 2.300 |
| – преко 2.000 cm³ до 3.000 cm³ | 3.470 |
| – преко 3.000 cm³ | 5.740 |
| 4) за мотоцикле: |  |
| – до 125 cm³ | 460 |
| – преко 125 cm³ до 250 cm³ | 680 |
| – преко 250 cm³ до 500 cm³ | 1.140 |
| – преко 500 cm³ до 1.200 cm³ | 1.390 |
| – преко 1.200 cm³ | 1.720 |
| 5) за аутобусе и комби бусеве по регистрованом седишту | 50 |
| 6) за прикључна возила – теретне приколице, полуприколице и специјалне теретне приколице за превоз одређених врста терета: |  |
| – 1 t носивости | 460 |
| – од 1 t до 5 t носивости | 800 |
| – од 5 t до 10 t носивости | 1.090 |
| – од 10 t до 12 t носивости | 1.500 |
| – носивости преко 12 t | 2.300 |
| 7) за вучна возила (тегљаче): |  |
| – чија је снага мотора до 66 киловата | 1.720 |
| – чија је снага мотора од 66 до 96 киловата | 2.300 |
| – чија је снага мотора од 96 до 132 киловата | 2.900 |
| – чија је снага мотора од 132 до 177 киловата | 3.470 |
| – чија је снага мотора преко 177 киловата | 4.610 |
| 8) за радна возила, специјална адаптирана возила за превоз реквизита за путујуће забаве, радње и атестирана специјализована возила за превоз пчела | 1.140. |

**НАПОМЕНА:**

Комунална такса по овом тарифном броју плаћа се приликом регистрације возила и приколице. Орган надлежан за регистрацију возила и приколица не може да региструје возило и приколицу без доказа о уплаћеној комуналној такси по овом тарифном броју.

Власници путничких аутомобила и мотоцикала - војни инвалиди, цивилни инвалиди рата и инвалиди рада са 80% или више процената телесног оштећења или код којих постоји телесно оштећење доњих екстремитета од 60 и више посто не плаћају таксу из тачке 1, 3, и 4, овог тарифног броја.

Највиши износи комуналне таксе из става 1 овог тарифног броја усклађују се годишње, са годишњим индексом потрошачких цена, који објављује републички орган надлежан за послове статистике, при чему се заокруживање врши тако што се износ до пет динара не узима у обзир, а износ преко пет динара заокружује на десет динара.

Приликом усклађивања највиших износа комуналне таксе, у складу са ставом 3. овог тарифног броја, основице за усклађивање су последњи објављени усклађени највиши износи комуналне таксе.

Влада на предлог министарства надлежног за послове финансија објављује усклађене највише износе комуналне таксе из става 1. овог тарифног броја.

Објављени усклађени највиши износи комуналне таксе из овог тар. броја примењују се од првог дана наредног месеца од дана објављивања у "Сл. гласнику Републике Србије".

Здравствене установе за санитетска возила, осим за возила у приватној својини, за превоз и за возила у служби трансфузије крви, не плаћају таксу по овом тарифном броју.

Предузећа која за обављање своје делатности користе цистерне за воду "ВОМА", као и предузећа и друге организације и установе које поседују цистерне за превоз питке воде не плаћају таксу по овом тарифном броју.

Приход остварен по основу комуналне таксе из овог тарифног броја јесте приход буџета града Врања и уплаћује се на уплатни рачун број: 840-714513843-04, по моделу 97 са позивом на број 47-114 или контролни број по ПИБ-у обвезника-114-ПИБ обвезника.

**Тарифни број 3.**

За држање средстава за игру („забавне игре“ на флиперима, рачунарима, стимулаторима, видео-аутоматима и другим сличним направама које се стављају у погон уз помоћ новца или жетона, као и пикадо, билијар и друге сличне игре у којима се учествује уз наплату, а у којима учесник не може да оствари добитак у новцу, стварима и услугама или правима, већ право на једну или више бесплатних игара исте врсте) утврђује се такса по средству у дневном износу од:

- по апарату 30 динара

**НАПОМЕНА:**

Обвезник таксе из овог тарифног броја је корисник простора, правно лице, предузетник или физичко лице које држи апарате за игре, односно забаву у пословном простору или ван пословног простора, а на основу решења Организационе јединице Градске управе надлежне за послове финансија – Одсек Локалне пореске администрације .

Обвезник је дужан да пријави средства и апарате за забавне игре Организационој јединици Градске управе надлежној за послове финансија (Образац ЛКТЗИ).

Комунална такса по овом тарифном броју плаћа се месечно у висини 1/12 годишњег износа таксе и то до 15. у месецу за претходни месец.

Ова такса се плаћа на основу решења Организационе јединице Градске управе надлежне за послове финансија, сразмерно времену коришћења средстава за игру, приход је буџета града Врања и уплаћује се на рачун: 840-714572843-29, по моделу 97 контролни број по ПИБ-у обвезника - 114-ПИБ обвезника.

Контролу спровођења вршиће Организациона јединица Градске управе надлежна за инспекцијске послове и послове финансија.